Илъэсым кърикIуахэр къызэщIекъуэж
КъБР-м и Парламентым и УнафэщI Егоровэ Татьянэ дыгъуасэ журналистхэм яIущIащ икIи республикэм и хабзэубзыху орган нэхъыщхьэм илъэсым зэфIигъэкIахэм теухуауэ кърата упщIэхэм жэуап яритащ.
ЗэIущIэр къыщызэIуихым, Егоровэ Татьянэ къыхигъэщащ КъБР-м и Парла-ментыр 2016 гъэм нэхъыбэу зэлэжьар щIыналъэм щызекIуэ хабзэхэр егъэфIэкIуэныр зэрыарар. Псом хуэмыдэу ахэр хуэгъэзат цIыхухэм хуащIэ Iуэхутхьэбзэхэм, республикэ бюджетыр тэмэму къэгъэсэбэпыным, Къэбэрдей-Балъкъэрым инвестицэ Iуэхухэм зыщегъэужьыным, нэгъуэщIхэми.
— Шэч хэмылъу, илъэс къакIуи, Iэмал имыIэу, ди нэIэ тедгъэтынущ республи-кэм и мылъкур къызэрагъэсэбэпым, унагъуэ хуэмыщIахэм зэрадэIэпыкъум, лэжьакIуэхэм улахуэ тэмэм яIэным, къапщтэмэ, цIыхухэм я псэукIэр нэхъ тынш ящыщIыным ехьэлIауэ ялэжьхэм, — жиIащ Егоровэ Татьянэ. — Апхуэдэуи мыхьэнэшхуэ иIэу къызолъытэ республикэм и экономикэр инвестицэ IэмалхэмкIэ егъэфIэкIуэн зэрыхуейм. Абы и лъэныкъуэкIэ гугъэшхуэхэр идопх Тырныауз къалэм дэт вольфрам-молибден комбинатыр лажьэу егъэжьэжыным. Фигу къэзгъэкIыжынщи, УФ-м и Президент Путин Владимир а Iуэхур къэралым и Правительствэм пщэрылъ щищIащ. Къэбэрдей-Балъкъэрым и экономикэм щыхуэщхьэпэну дыщогугъ «Этана» промышленнэ IуэхущIапIэ яухуэнур. УФ-м и Премьер-министр Медведев Дмитрийрэ Китай ЦIыхубэ Республикэм и Къэрал Советым и премьер Кэцян Лирэ дызэрыт илъэсым щэкIуэгъуэм и 9-м Санкт-Петербург Iэ щыщIэддзащ IуэхущIапIэр зэраухуэным теухуа зэгурыIуэныгъэм. «Этана» заводыр 2016 гъэм къыщыщIэдзауэ 2023 гъэ пщIондэ яухуэну я мурадщ, псори зэхэту инвестицэ ахъшэу сом мелард 12,9-рэ абы къызэщIеубыдэ. КъыкIэлъыкIуэу къыхэзгъэщынут Къэбэрдей-Балъкъэрыр мэкъумэш щIыналъэу зэрыщытыр къэлъытауэ, абы и лъэныкъуэкIи дылэжьэн зэрыхуейр.
КъБР-м и Парламентым и УнафэщIым иригъэкIуэкIа пресс-конференцым теухуа тхыгъэ ди газетым и къыкIэлъыкIуэ къыдэкIыгъуэм тетынущ.
БАГЪЭТЫР Луизэ.
